ПРЕДЛОГ

На основу члана 46. Закона о планирању и изградњи („Службени гласник РС“, број 72/09, 81/09-исправка, 64/10-одлука УС, 24/11, 121/12, 42/13-одлука УС, 50/13-одлука УС, 98/13 – одлука УС, 132/14, 145/14, 83/18, 31/19, 37/19-др.закон, 9/20, 52/21 и 62/23) и члана 40., став 1., тачка 5. Статута општине Димитровград („Службени лист општине Димитровград", бр.6/19), Скупштина општине Димитровград на седници одржаној \_\_\_09.2024. године, донела је

**ОДЛУКУ О ИЗРАДИ**

**ПЛАНА ДЕТАЉНЕ РЕГУЛАЦИЈЕ**

**за изградњу Соларне електране у насељу Бачево,**

**општина Димитровград**

**Члан 1.**

 Приступа се изради Плана детаљне регулације за изградњу Соларне електране у насељу Бачево, општина Димитровград (у даљем тексту: План).

**Члан 2.**

 Оквирном (прелиминарном) границом Плана обухваћено је подручје површине око

12,60 ha.

 Оквирном (прелиминарном) границом Плана обухваћене су катастарске парцеле у КО Бачево, КО Градиње и КО Димитровград, општина Димитровград.

 Граница Плана је дефинисана као оквирна (прелиминарна), а коначна граница планског подручја дефинисаће се приликом утврђивања нацрта плана.

 Саставни део ове одлуке је графички прилог на коме је шематски приказана оквирна граница и прелиминарни обухвата плана.

**Члан 3.**

 Услови и смернице од значаја за израду Плана дати су у планском документу ширег подручја и по хијерархији вишег реда, Просторни план општине Димитровград ("Службени лист града Ниша", број 62/12) и Измена и допуна Просторног плана општине Димитровград („Службени лист општине Димитровград”, брoj 33/22), којимa се посебно наглашава могућност производње и коришћења електричне енергије добијене коришћењем енергије сунца, уз обавезну израду Плана детаљне регулације.

**Члан 4.**

 Принципи планирања, коришћења, уређења и заштите простора у обухвату Плана засниваће се на принципима рационалне организације и уређења простора и усклађивању планираних садржаја са могућностима и ограничењима у простору.

**Члан 5.**

 Визија и циљ Плана је стварање законског и планског основа за просторно уређење предметне локације уз обезбеђење неопходне инфраструктуре за њено функционисање и утврђивање правила уређења и правила грађења, односно стварање основа за издавање информације о локацији и локацијских услова за грађење свих потребних објеката у саставу предметне соларне електране.

**Члан 6.**

 У складу са чланом 28. Закона о планирању и изградњи, садржајем Плана ће се дефинисати:

1) границе плана и обухват грађевинског подручја, подела простора на посебне целине и

 зоне;

2) детаљна намена земљишта;

3) регулационе линије улица и јавних површина и грађевинске линије са елементима за

 обележавање на геодетској подлози;

4) нивелационе коте улица и јавних површина (нивелациони план);

5) попис парцела и опис локација за јавне површине, садржаје и објекте;

6) коридори и капацитети за саобраћајну, енергетску, комуналну и другу инфраструктуру;

7) мере заштите културно-историјских споменика и заштићених природних целина;

8) локације за које се обавезно израђује урбанистички пројекат или расписује конкурс;

9) правила уређења и правила грађења по целинама и зонама;

10) други елементи значајни за спровођење плана детаљне регулације;

11) графички део.

**Члан 7.**

 Рокови за израду Плана, дефинишу се уговором између Наручиоца и обрађивача Плана. Оквирни рок за израду нацрта плана је 12 месеци од дана доношења ове одлуке.

**Члан 8.**

 Израду Плана финансираће подносилац иницијативе за израду Плана, наручилац израде, VR RIVER HYDRO ENERGY д.о.о., са седиштем на адреси: 37220 Брус, ул. Мике Ђорђевића 2.

Носилац израде Плана је Општинска управа општине Димитровград, Одељење за урбанизам, грађевинарство, обједињену процедуру и извршења, имовинско-правне послове и комунално стамбену делатност.

**Члан 9.**

 У првој фази израдиће се концептуална развојна решења - елаборат за рани јавни увид, који се излаже на рани јавни увид.

 На основу материјала за рани јавни увид прибављају се услови имаоца јавних овлашћења, релевантних за израду овог планског документа.

 По прибављању услова релевантних имаоца јавних овлашћења и израде Нацрта Плана, исти ће биће изложен на јавни увид, након обављене стручне контроле од стране Комисије за планове.

 Оглашавање раног јавног увида и јавног увида и трајање обавиће се у складу са Законом о планирању и изградњи.

**Члан 10.**

У складу са одредбама Закона о стратешкој процени утицаја на животну средину („Службени гласник РС”, бр. 135/04 и 88/10), Решење о приступању изради стратешке процене утицаја на животну средину донела је надлежна служба за заштиту животне средине.

**Члан 11.**

 У зависности од мишљења надлежног Завода за заштиту споменика културе, дефинисаће се потреба о изради Студије заштите непокретног културног добра у обухвату предметног Плана детаљне регулације.

**Члан 12.**

 План ће се израдити у четири (4) истоветна примерка (у штампаном и дигиталном облику) и то три (3) примерка за Носиоца израде и један (1) примерак за обрађивача плана.

**Члан 13.**

 Ова Одлука ступа на снагу осмог (8) дана од дана објављивања у “Службеном листу општине Димитровград”.

**О б р а з л о ж е њ е**

Приступа се изради Плана детаљне регулације за изградњу Соларне електране у насељу Бачево, општина Димитровград.

Правни основ за доношење ове Одлуке налази се у одредби члана 46. Закона о планирању и изградњи („Службени гласник РС“, бр. 72/09, 81/09 – исправка, 64/10 – одлука УС, 24/11, 121/12, 42/13 – одлука УС, 50/13 – одлука УС, 98/13 – одлука УС, 132/1, 145/14, 83/18, 31/19, 37/19-др.закон, 9/20, 52/21 и 62/23), којом је прописано да Одлуку о изради планског документа доноси орган надлежан за његово доношење, по претходно прибављеном мишљењу органа надлежног за стручну контролу, односно Комисије за планове.

За доношење ове Одлуке, Комисија за планове је дала позитивно претходно мишљење бр. 06-236/2024-17/1 од 15. 08.2024. године.

Имајући у виду наведено, предлаже се доношење Одлуке о изради детаљне регулације за изградњу Соларне електране у насељу Бачево, општина Димитровград по законом прописаној процедури, као и по процедури прописаној Статутом општине и другим прописима.

Број: \_\_\_\_\_\_\_\_\_\_\_\_\_

У Димитровграду, дана \_\_\_09.2024. године.

**СКУПШТИНА ОПШТИНЕ ДИМИТРОВГРАД**

**ПРЕДСЕДНИК**

Зоран Ђуров